KIRJALLINEN KYSYMYS P-1379/00

esittäjä(t): Ari Vatanen (PPE-DE) komissiolle

(27. huhtikuuta 2000)

Aihe: EU:n ja Venäjän välinen raja-alueyhteistyö

Euroopan unionin ja Venäjän välinen maaraja muodostaa maailman suurimman elintasokuilun. Eron näkee esimerkiksi vertaamalla kotiani, joka on 20 km päässä uudesta rajasta, äitini kotitaloon, joka lähes 60 vuotta sitten jäi luovutetun Karjalan puolelle. Elintasoero on kuin aikapommi, joka tipahtaa syliimme, ellei unioni voimakkaasti panosta raja-alueiden yhteistyöhön ja niiden tasapainoiseen kehitykseen. Unionin pohjoiset raja-alueet ovat yksi niistä unionin äärialueista, joiden kehittäminen on unionin erityinen velvollisuus jo perustamissopimuksen mukaan (299 artiklan 2 kohta).

Ongelman vakavuudesta huolimatta EU-ohjelmien toteuttamiseen näillä raja-alueilla liittyy ongelmia: Interreg II:n tulokset vuosilta 19941999 osoittavat, että Interreg-ohjelman yhteensovittaminen unionin ulkopuolisia maita koskevien ohjelmien (kuten Tacis) kanssa on ollut varsin monimutkaista. Raja-alueet itse pitävät pääongelmana sitä, että Interreg on ohjelmapohjainen ja päätöksenteko tapahtuu aluetasolla, kun taas Tacis CBC-ohjelmasta päätökset tehdään Brysselissä ja se ei ole ohjelmaperusteinen.

Ongelman ratkaisemiseksi EU:n ja Venäjän raja-alueet ovat perustaneet Euregio Karelian koordinoimaan raja-alueyhteistyötä. Tavoitteena on, että Euregio Karelia voisi olla kokeiluprojekti, jossa Euregion hallintokomitea tekisi päätöksiä aluetasolla molempien ohjelmien osalta ohjelmaperusteisesti. Euregio Karelian kokeilu parantaisi EU-ohjelmien vaikuttavuutta EU:n ja Venäjän raja-alueilla.

Komissaari Michel Barnier ilmoitti suullisessa kuulemisessa parlamentissa, että hän pitää Interreg- ja Tacis-ohjelmien yhteensovittamista unionin keskeisenä aluepoliittisena tavoitteena. Onko tämä koko komissio kanta? Miten komissio aikoo helpottaa EU:n ja Venäjän välistä raja-alueyhteistyötä? Miten komissio aikoo suhtautua Euregion Karelian esittämään kokeiluun?

Michel Barnier'n komission puolesta antama vastaus

(6. kesäkuuta 2000)

Kuten maaliskuussa 2000 annetussa tiedonannossa Strategiset tavoitteet vuosina 20002005(1) esitetään, komissio kohdistaa erityistä huomiota Venäjän kanssa harjoitettavan yhteistyön lujittamiseen.

Rakennerahastojen osalta tämä ilmenee rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(2) 20 artiklassa, jossa säädetään, että Interregin ja Tacis-ohjelman nykyistä parempaan koordinointiin olisi kiinnitettävä asianmukaista huomiota.

Interreg III:n suuntaviivoissa komissio korostaa, että Interreg III:n ja Tacis-ohjelman mukaisen avun tosiasiallinen koordinointi ja yhteensopivuus on varmistettava erityisesti laatimalla toiminnalliset suuntaviivat. Lisäksi avun toimittamisesta Itä-Euroopan ja Keski-Aasian kumppanivaltioille 29 päivänä joulukuuta 1999 annetussa neuvoston asetuksessa (EY, Euratom) N:o 99/2000(3) viitataan Tacis-ohjelman osalta myös rajat ylittävään yhteistyöhön yhteisön raja-alueiden kanssa. Näin komissio lujittaa Interregin ja Tacis-ohjelman välisen koordinoinnin perustaa helpottaakseen yhteisön ja Venäjän välistä yhteistyötä.

Toiminnan tuloksena nykyistä hanketason koordinointia voidaan täydentää lisäämällä ohjelmatyön johdonmukaisuutta ja määrittelemällä tavoitteet ja yhteistyöalueet. Interreg III:n toteuttamisessa rajat ylittävää toimintaa edistävien pienimuotoisten hankkeiden hallinnointi voitaisiin sisällyttää suoraan rajat ylittävää yhteistyötä koskeviin aloitteisiin, kuten Euregio.

Tämän perusteella komissio ottaa huomioon rajat ylittävään yhteistyöhön liittyvät esimerkkitapaukset, kuten Euregio Karelian.

(1) EYVL C 81, 21.3.2000.

(2) EYVL L 161, 26.6.1999.

(3) EYVL L 12, 18.1.2000.